স্বপ্ন শেষ আন্তোনিও লোপেজ হাবাসের। স্বপ্ন শেষ কলকাতারও। সেই সঙ্গে অ্যাটলেটিকো দে কলকাতার অন্যতম মালিক সৌরভ গঙ্গোপাধ্যায়েরও বটে। গতবারের চ্যাম্পিয়নরা এবার ফাইনালে পৌঁছতে পারল না। এটিকের এক বাতিলের পায়ে ও আর এক বাতিলের হাতে থেমে গেল কলকাতার রথ। 
ফাইনালে যেতে হলে বুধবার সন্ধেয় অসাধ্যসাধন করতে হত এটিকে-কে। প্রথম সাক্ষাতে চেন্নাইয়িনের কাছে সৌরভের দলকে হজম করতে হয়েছিল তিন-তিনটি গোল। ফাইনালের পাসপোর্ট জোগাড় করতে হলে তিন-তিনটি গোলের পাহাড় ডিঙোতে হত এটিকে-কে। কিন্তু মোক্ষম সময়ে ফিকরু তেফেরার পায়ে স্বপ্নভঙ্গ হল কলকাতার। লেকিচ ও হিউমের গোলে ৮৭ মিনিট পর্যন্ত এগিয়েছিল কলকাতাই। টাচলাইনের ধার থেকে হাবাস তখন তাতাচ্ছেন তাঁর ছেলেদের। আর একটি গোল করতে পারলেই ম্যাচ ঢলে পড়বে ড্রয়ের কোলে। তখন হবে এক্সট্রা টাইম। সেখানেও নিষ্পত্তি না-হলে হবে পেনাল্টি শুট আউট। 
এমন সময়ে ফিকরু কলকাতার জালে বল জড়িয়ে এটিকের কফিনে শেষ পেরেক পুঁতে দিলেন। যুবভারতী জেনে গেল অলৌকিক কিছু আর ঘটবে না। ভাগ্য পড়ে ফেলে মেজাজ হারিয়ে ফেললেন হাবাস। লাল কার্ড দেখতে হল তাঁকে। এই ফিকরুর সঙ্গে গতবার লেগে গিয়েছিল হাবাসের। ফাইনালেও তাঁকে নামাননি স্প্যানিশ কোচ। এবার সেই ফিকরু মোক্ষম সময়ে প্রতিশোধ নিলেন। 
চেন্নাইয়িনের বারের নীচে দাঁড়িয়ে প্রতিশোধ নিলেন এডেল বেটেও। তিনিও তো গতবার ছিলেন কলকাতার শেষ প্রহরী। দলকে চ্যাম্পিয়ন করার পিছনে অবদান ছিল তাঁর। এত কিছুর পরেও এ বার তাঁকে নেননি হাবাস। বুধবার কলকাতার লেকিচ, হিউমের পা থেকে একাধিক বার বল তুলে দলকে বাঁচালেন বেটে। তাঁর ছায়া দীঘল হয়ে উঠল চেন্নাইয়ের বারের নীচে।